Imtella' Novembru 27, 2020 - Aġġornata 27 Ta' Novembru, 2020 1:22pm Chanel Monsingeur se tkun l-ambaxxatriċi Maltija għall-Junior Eurovision ta' din is-sena li se jsir fil-Polonja, bis-serata tixxandar nhar il-Ħadd fil-ħamsa fuq TVM u tvm.com.mt. Il-votazzjoni online tiftaħ fit-tmienja tal-lejla. Nhar il-Ħadd, Chanel Monsingeur se tirrappreżenta lil Malta fil-Junior Eurovision Song Contest 2020. Chanel, li għandha disa' snin u hija mill-Mosta, għandha diversi ħolm li tixtieq li jseħħ. "Waħda minnhom kienet biex nirbaħ il-Junior Eurovision, u biex immur nistudja l-mużika Londra u nistudja l-arti f'Pariġi." Chanel se tirrappreżenta lil Malta fil-Junior Eurovision ta' din is-sena bil-kanzunetta Chasing Sunsets. Is-serata finali tixxandar nhar il-Ħadd li ġej fuq TVM u tvm.com.mt, b'xandira diretta mill-kapitali Polakka, Warsaw. Is-slogan magħżul għall-festival ta' din is-sena huwa, Move the World. Din hija it-tieni sena konsekuttiva li l-festival se jsir il-Polonja wara r-rebħa ta' Viki Gabor fl-2019, bl-organizzazzjoni tas-serata tkun f'idejn l-istazzjon nazzjonali Pollakk, it-TVP. Se jkunu tnax l-għadd ta' pajjiżi parteċipanti fil-festival: Il-Ġermanja, Kazakhstan, l-Olanda, is-Serbja, il-Belarus, il-Polonja, Georgia, Malta, Russja, Spanja, Ukraina, u Franza. Malta se tkanta fit-tmien post u Chanel vvjaġġat lejn il-Polonja biex tiffinalizza l-filmat tal-wirja li se jintwera fis-serata finali ta' nhar il-Ħadd. Infatti l-wirja ta' kull parteċipant ġiet iffilmjata minn qabel minħabba l-Covid. Il-votazzjoni online tista' ssir mill-Ġimgħa fit-8 ta' filgħaxija u tibqa' għaddejja s-Sibt u l-Ħadd sa kwarta qabel tibda t-trażmissjoni tal-finali tal-Ħadd, jiġifieri fil-ħamsa neqsin kwart ta' wara nofsinhar, imbagħad se jerġa' jkun hemm iċ-ċans li n-nies jivvutaw kwarta wara li jintwerew il-kanzunetta kollha. Il-Maltin u kwalunkwe persuna minn kull pajjiż fid-dinja jistgħu jivvotaw għal Malta u għal żewġ pajjiżi oħra billi jidħlu fil-paġna junioreurovision.tv jew www.jesc.tv. u jagħżlu lil Chanel. L-ambaxxatriċi Maltija, iċ-ċkejkna Chanel kellha l-aħħar messaġġ qabel dan l-impenn tant importanti għaliha tal-Ħadd li ġej. "Biex tisimgħu d-diska tiegħi u biex tibqgħu safe and stay strong".